b'\n_START_ARTICLE_\nParkinsoni t\xc3\xb5bi\n_START_PARAGRAPH_\nParkinsoni t\xc3\xb5bi (ladina morbus Parkinson, l\xc3\xbch: PD) on tundmatu tekkep\xc3\xb5hjusega parkinsonism._NEWLINE_Parkinsoni t\xc3\xb5bi on degeneratiivne keskn\xc3\xa4rvis\xc3\xbcsteemi haigus, mis sageli kahjustab liigutus- ja k\xc3\xb5nev\xc3\xb5imet. Parkinsoni t\xc3\xb5ve iseloomulikeks tunnusteks on lihaste kangestus, v\xc3\xa4rinad, liigutuste aeglustumine (brad\xc3\xbckineesia) ja raskeimatel juhtudel liigutamisv\xc3\xb5ime kaotus (akineesia). Teisesed s\xc3\xbcmptomid v\xc3\xb5ivad sisaldada kognitiivseid h\xc3\xa4ireid ja keelelisi probleeme._NEWLINE_Parkinsoni t\xc3\xb5bi on krooniline ja progresseeruv.\n_START_SECTION_\nS\xc3\xbcmptomid\n_START_PARAGRAPH_\nParkinsoni t\xc3\xb5bi m\xc3\xb5jutab liigutusv\xc3\xb5imet (motoorsed s\xc3\xbcmptomid). Teisteks s\xc3\xbcmptomiteks on t\xc3\xbc\xc3\xbcpiliselt meeleolu, k\xc3\xa4itumise, m\xc3\xb5tlemise ja tajumise muutused (mittemotoorsed s\xc3\xbcmptomid). Patsiendi individuaalsed s\xc3\xbcmptomid v\xc3\xb5ivad olla \xc3\xbcpris erinevad ja haiguse progresseerumiskiirus on ka erinev.\n_START_SECTION_\nPrognoos\n_START_PARAGRAPH_\nPD ei ole iseenesest eluohtlik haigus, aga enamasti muutub ta aja jooksul j\xc3\xa4rjest raskemaks. PD patsientide keskmine eluiga on l\xc3\xbchem kui inimestel, kellel seda haigust pole, kuna PD v\xc3\xb5ib p\xc3\xb5hjustada komplikatsioone nagu l\xc3\xa4mbumine, kopsup\xc3\xb5letik v\xc3\xb5i eluohtlikud kukkumised._NEWLINE_S\xc3\xbcmptomite v\xc3\xa4ljakujunemine v\xc3\xb5ib aega v\xc3\xb5tta 20 aastat v\xc3\xb5i rohkem. M\xc3\xb5nedel inimestel kujuneb haiguspilt v\xc3\xa4lja kiiremini. Seni ei osata haiguse individuaalset kulgu prognoosida. \xc3\x95ige ravi korral on enamik inimesi p\xc3\xa4rast PD diagnoosimist veel palju aastaid t\xc3\xb6\xc3\xb6v\xc3\xb5imelised._NEWLINE_Sageli kasutatakse PD s\xc3\xbcmptomite hindamiseks kas Hoehni ja Yahri skaalat v\xc3\xb5i \xc3\x9chtlustatud Parkinsoni t\xc3\xb5ve hindeskaalat (UPDRS). Viimane on keerulisem ja sisaldab eraldi hinnanguid vaimse v\xc3\xb5imekuse, k\xc3\xa4itumise ja meeleolu, igap\xc3\xa4evaste tegevuste ja liigutusv\xc3\xb5ime kohta. M\xc3\xb5lemad skaalad v\xc3\xb5imaldavad hinnata haiguse progresseerumist ja ravi tulemuslikkust. Samu skaalasid kasutatakse ka m\xc3\xb5nede teiste haiguste juures.'